’n Verstelbare tentpaal pas op elk van die hoeke wat teen die romp van die wa vasdruk om die seil te span. Dié dak oor die bed is laag (55 cm) en ’n mens kan nie regop op die bed sit nie.
As jy dus maklik benoud raak in ’n beknopte ruimte, kan die lae dak dalk pla. As ’n reël klim ’n mens kop eerste in op dié soort bed, maar in hierdie geval is dit beter om met jou kop na die binnekant van die wa te slaap.
Vir ouer en groter mense kan dit ongerieflik wees, want jy moet op die bed klim en jou voete verbyswaai sodat jy jou lê kan kry.
Die kombuis is agter twee groot deure wat soos skuurdeure oopslaan. Die een blad maak oop na jou toe: die werkblad. Die boonste deur slaan op en maak ’n dakkie oor die onderste blad.
Die kombuislig is in die middel van die boonste deur vasgesit. Dis ’n LED-lig wat oor die werkblad skyn. Die blad is groot genoeg (136 x 50 cm) sodat twee mense kan kosmaak, en net soos met die bed stut ’n verstelbare tentpaal die blad op elke hoek.
Die deur van die wa maak oop tot by die gasstoof en vorm ’n toevallige windskerm. Buiten dat die stoof omtrent ’n derde van die werkblad beslaan, is dit nogal lastig om elke keer die gasstoof te ontkoppel as jy byvoorbeeld die kombuisdeure vir pestilensies soos blouape moet toemaak.
Agter die stoof is plek ingeruim waar speserybotteltjies op hulle sy kan lê, en die rakke bo dit is ’n gawe plek vir vrugte, beskuit, die suikerpot en malvalekkers. Jy pak jou wynbottels in die boonste rak waar dit in sponsrubber met holtes pas.
Links van die gasstoof is ’n kraan waarvan die tuit tot oor die blad kan swaai – hier kan jy ’n los skotteltjie voltap. Vir die groter kruidenierswarehouers is daar plek in die drie groter rakke links agter die blad.
Die koppies-en-bordelaai trek in die middel hiervan uit. Bêre die oorskietkos op die boonste rakkie, want die agterkant is ’n seildeurtjie wat jy van binne kan wegrits as jy laatnag aan iets moet peusel.
Onder in dié kantse kas – langs die kraan – is ’n multiprop met plek vir drie proppe. Die ys-vrieskas is, soos in dié geval, ’n SnoMaster wat links van die blad uit die romp trek. Die vrieskas se deure slaan na links oop – uit die pad wanneer jy iets uithaal. Maar só sit die vrieskas se digitale paneel op die punt aan die romp se kant waar ’n mens dit nie kan lees nie.
Op sy beurt is dié kant ’n praktiese 56 cm breë bankie. Dit het deurtjies onder die matras waar ’n mens items wat jy nie dadelik nodig het nie, kan wegpak – van ekstra blikkieskos en leesboeke tot die nooddriehoeke en wielmoersleutel.
Soos jy op die bedbankie sit, is die kaste met die grootste ruimte dié regs teen die muur by die A-raam.
Die smuktafeltjie is links van dié kaste in die hoek met ’n klein muurspieël agter dit. As jy op die bed sit, moet jy effens vorentoe buk om jou gesig hierin te sien.
Hier is ’n 220 V-prop links van die blad (nog ’n prop is links van die bankie en een bo die matras by die koppenent.) Voor die bankie is ’n regop kas met ’n paar rakke – net die plek vir ekstra klere, handdoeke en linne.
Ligte in die wa is skaars. Hier is net een in die middel van die opwipdak. As jy dus reeds ingekruip het, kan jy dit nie bykom nie. Die lig het ’n helder witligverstelling en skyn ook ’n beskeie blou kleur as jy nie in die bui is vir ’n spreilig nie.
Die kragboks se paneel sit by die trappie van die deur en bo dit is ’n rits seilsakkies vir kleiner items soos sonbrandroom en die vuurhoutjies.